Document ID: 32014R1232

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1232/2014 ΤΗΣ ΕΠΙΤΡΟΠΉΣ
της 18ης Νοεμβρίου 2014
σχετικά με την τροποποίηση του εκτελεστικού κανονισμού (ΕΕ) αριθ. 215/2014 της Επιτροπής για την προσαρμογή των αναφορών του στον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου και τη διόρθωση του εκτελεστικού κανονισμού (ΕΕ) αριθ. 215/2014
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (1), και ιδίως το άρθρο 8 τρίτο εδάφιο και το άρθρο 22 παράγραφος 7 πέμπτο εδάφιο,
Εκτιμώντας τα ακόλουθα:
(1)
Για να εξασφαλιστεί η θέσπιση της αναγκαίας νομοθεσίας για τον προγραμματισμό των Ευρωπαϊκών Διαρθρωτικών και Επενδυτικών Ταμείων («ταμεία ΕΔΕ») και για την έγκαιρη έγκριση των επιχειρησιακών προγραμμάτων, ο εκτελεστικός κανονισμός (ΕΕ) αριθ. 215/2014 (2) εγκρίθηκε πριν από την έγκριση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου (3).
(2)
Έπειτα από την έγκριση του κανονισμού (ΕΕ) αριθ. 508/2014, ορισμένες αναφορές του εκτελεστικού κανονισμού (ΕΕ) αριθ. 215/2014 στη μελλοντική νομική πράξη της Ένωσης για το Ευρωπαϊκό Ταμείο Θάλασσας και Αλιείας («ΕΤΘΑ») θα πρέπει να αντικατασταθούν από αναφορές στον κανονισμό (ΕΕ) αριθ. 508/2014.
(3)
Όσον αφορά το ΕΤΘΑ, οι συντελεστές στάθμισης για τα μέτρα που ορίζονται στη μελλοντική νομική πράξη της Ένωσης για το ΕΤΘΑ σχετικά με το επίπεδο στήριξης για τους στόχους σχετικά με την κλιματική αλλαγή για καθένα από τα πέντε ταμεία ΕΔΕ, όπως εγκρίθηκαν με τον εκτελεστικό κανονισμό (ΕΕ) αριθ. 215/2014, είχαν επισυναφθεί ενδεικτικά. Οι αναφορές στο παράρτημα II του εκτελεστικού κανονισμού (ΕΕ) αριθ. 215/2014 θα πρέπει επομένως να ευθυγραμμιστούν με την τελική αρίθμηση των διατάξεων στον κανονισμό (ΕΕ) αριθ. 508/2014.
(4)
Για να εξασφαλιστεί ότι στο πλαίσιο των επιδόσεων είναι δυνατόν να αξιολογηθεί η επίτευξη του οροσήμου και του ποσοτικού στόχου για ένα δημοσιονομικό δείκτη με βάση τις αιτήσεις πληρωμής που υποβλήθηκαν στην Επιτροπή, η λανθασμένη αναφορά που περιέχεται στο άρθρο 5 παράγραφος 2 του εκτελεστικού κανονισμού (ΕΕ) αριθ. 215/2014 στο άρθρο 126 στοιχείο γ) του κανονισμού (ΕΕ) αριθ. 1303/2013 θα πρέπει να διορθωθεί με αναφορά στο άρθρο 126 στοιχείο α) του κανονισμού (ΕΕ) αριθ. 1303/2013.
(5)
Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, για να διασφαλιστεί η ταχεία εφαρμογή των μέτρων που προβλέπει.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού για τα Ευρωπαϊκά Διαρθρωτικά και Επενδυτικά Ταμεία,
(7)
Επομένως, ο εκτελεστικός κανονισμός (ΕΕ) αριθ. 215/2014 της Επιτροπής θα πρέπει να τροποποιηθεί και να διορθωθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο εκτελεστικός κανονισμός (ΕΕ) αριθ. 215/2014 τροποποιείται ως εξής:
1)
Στο άρθρο 3 παράγραφος 1 δεύτερο εδάφιο, τα στοιχεία γ) και δ) αντικαθίστανται από το ακόλουθο κείμενο:
«γ)
τα στοιχεία που υποβάλλουν τα κράτη μέλη σχετικά με τις δημοσιονομικές πιστώσεις και τις δαπάνες ανά μέτρο στις ετήσιες εκθέσεις υλοποίησης σύμφωνα με το άρθρο 50 παράγραφοι 4 και 5 του κανονισμού (ΕΕ) αριθ. 1303/2013 και το άρθρο 114 παράγραφος 2 του κανονισμού (ΕΕ) αριθ. 508/2014·
δ)
πληροφορίες και τα στοιχεία που παρέχονται από τα κράτη μέλη σχετικά με τις πράξεις που επιλέγονται για χρηματοδότηση σύμφωνα με το άρθρο 97 παράγραφος 1 στοιχείο α) και το άρθρο 107 παράγραφος 3 του κανονισμού (ΕΕ) αριθ. 508/2014.»
.
2)
Το παράρτημα III αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο εκτελεστικός κανονισμός (ΕΕ) αριθ. 215/2014 διορθώνεται ως εξής:
Σελίδα 68 άρθρο 5 σημείο 2:
αντί
:
«2. Για όλα τα ταμεία ΕΔΕ, εκτός από το ΕΓΤΑΑ, το ορόσημο και ο ποσοτικός στόχος για ένα δημοσιονομικό δείκτη αφορούν το συνολικό ποσό των επιλέξιμων δαπανών που έχουν εγγραφεί στο λογιστικό σύστημα της αρχής πιστοποίησης και επικυρωθεί από την αρχή σύμφωνα με το άρθρο 126 στοιχείο γ) του κανονισμού (ΕΕ) αριθ. 1303/2013.
Για το ΕΓΤΑΑ, αναφέρονται στις πραγματοποιηθείσες συνολικές δημόσιες δαπάνες που καταχωρίζονται στο κοινό σύστημα παρακολούθησης και αξιολόγησης.»
.
διάβαζε
:
«2. Για όλα τα ταμεία ΕΔΕ, εκτός από το ΕΓΤΑΑ, το ορόσημο και ο ποσοτικός στόχος για ένα δημοσιονομικό δείκτη αφορούν το συνολικό ποσό των επιλέξιμων δαπανών που έχουν εγγραφεί στο λογιστικό σύστημα της αρχής πιστοποίησης και επικυρωθεί από την αρχή σύμφωνα με το άρθρο 126 στοιχείο α) του κανονισμού (ΕΕ) αριθ. 1303/2013.
Για το ΕΓΤΑΑ, αναφέρονται στις πραγματοποιηθείσες συνολικές δημόσιες δαπάνες που καταχωρίζονται στο κοινό σύστημα παρακολούθησης και αξιολόγησης.»
.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 18 Νοεμβρίου 2014.

Labels: 20
15
19
6